**Referat fra styremøte**

Dato: Mandag 26. februar.

Til stede: Sivert Helland, Tove Hundseth, Geir Leslie Bjørkelund,

Randulf Tverfjell, Ole Henning Johansen, Reidar Strand

Olav Helland, Reidar B. Frisenberg og Oddbjørn Opstad.

Fra administrasjonen møtte: Åsa Fredly

Fraværende: Monica Malmedal og Turid Sættem Eggen.

**Sakliste**

## Sak 07.02.20 Godkjenne referat fra 20.01.20

## Vedtak:

**Styret godkjenner referatet fra møtet 20. januar.**

## Sak 08.02.20 Årsmeldinger 2019 – utvalg og instruktører

Fylkeslagets utvalg og fylkesinstruktører har fått frist til 26. februar med å sende inn forslag til årsmeldinger for sin virksomhet i 2019. De fleste har allerede sendt inn sitt forslag og disse legges ved sakspapirene. Disse årsmeldingene skal være med i fylkeslagets fullstendige årsmelding sammen med administrasjonens og styrets rapport.

* Fagutvalg jakt (vedlagt)
* Aktivitetsutvalg hund (vedlagt) Legge til: fikk nytt utvalg.
* Fagutvalg fisk (vedlagt)
* Ungdomsutvalget
* Aktivitetsutvalg skyting (vedlagt)
* Kvinneutvalget
* FI aversjon (vedlagt)
* FI ettersøk (vedlagt)
* FI fluekasting (vedlagt)
* FI hagle
* FI organisasjonsutvikling (vedlagt)

## Vedtak

Årsmeldinger fra utvalg og instruktører godkjennes. Årsmeldingene legges fram for årsmøtet for endelig godkjenning.

## Sak 09.02.20 Regnskap og balanse 2019

Kasserer og regnskapsfører har gjort ferdig regnskap og balanse 2019. Regnskapet er gjort opp med et overskudd på kr 405 578,61. Per 31.12.2019 hadde vi stående kr 818 050,32 på driftskonto og kr 1 112 536,- på kapitalkonto.

I regnskapet har fylkeslaget en egen konto for udisponerte midler som overføres til nytt år. Dette er en konto vi setter tilskuddsmidler som av ulike grunner ikke er blitt benyttet det året pengene er kommet på konto, og dette etter søknad eller avtale med tilskuddsgiver. I år har vi valgt å inntektsføre mye av disse midlene da det ikke lengre er mulig å finne ut hvilke prosjekt midlene hører til. Dette gjelder prosjekt fra langt tilbake i tid og før Tove tok over som regnskapsfører. Prosjektene er gjennomført, men det har ikke vært gode nok rutiner på å inntektsføre disse midlene i det året prosjektet er gjennomført. Det eksisterer ingen krav om rapportering på disse midlene i dag, så rapport er mest sannsynlig sendt inn og godkjent tidligere.

Regnskapet er forevist revisor som har frist til 29. februar til å være ferdig med revisjon. Regnskapet blir i år revidert av autorisert revisor ved Romsdal revisjon AS. Styret må godkjenne regnskapet med forbehold om at revisor finner regnskapet i orden.

## Vedtak

Regnskap og balanse 2019 godkjennes med forbehold om godkjent revisjon. Regnskap og balanse 2019 med revisjonsberetning legges fram for årsmøtet for endelig godkjenning. Revisjonsbemerkning legges fram for styret før årsmøtet.

## Sak 10.02.20 Resolusjoner

Styret, og lokalforeninger, kan legge fram resolusjoner til årsmøtet. Dette er saker som trenger ekstra oppmerksomhet, men som ikke trenger spesielt årsmøtevedtak i sak. Styret bør vurdere om det er slike saker som trenger ekstra oppmerksomhet kommende år. Forslag til resolusjoner (fra fylkessekretær):

* Salg av skogeiendommene til Statskog - Tilgang på offentlig areal i Møre og Romsdal
* Kritisk for sjøørreten – lus, klimaendringer, reguleringer m.m. truer sjøørreten. Bør sjøørreten inn på rødlista som «kritisk trua»?
* Store hjorteviltbestander – hvor går grensa?
* Fremmede arter – felles innsats i våre lokalforeninger
* Kultivering av laks – et forvaltningsverktøy og et meningsfylt arbeid for våre foreninger
* Store rovdyr – gaupe/jerv

Dette er kun ment som et forslag til saker som kan legges fram for årsmøtet. Det er ikke gjort noen utredninger, og styret har heller ikke behandlet disse sakene som enkeltsaker tidligere. Men, det kan være verdt å vurdere å legge fram resolusjoner for å få noen konkrete oppgaver å jobbe ekstra med i året som kommer. I tilfelle bør dette også komme fram i forslag til virksomhetsplan som vi legger fram for årsmøtet.

## Vedtak

* Salg av skogeiendommene til Statskog - Tilgang på offentlig areal i Møre og Romsdal
* Kritisk for sjøørreten – lus, klimaendringer, reguleringer m.m. truer sjøørreten. Bør sjøørreten inn på rødlista som «kritisk trua»?
* Kultivering av laks – et forvaltningsverktøy og et meningsfylt arbeid for våre foreninger.

Dette er tre tema som styret ble enig om å se nærmere på. Siden det er kort tid igjen, og saken må sendes ut før årsmøte, får fagutvalga sammen med Åsa og leder for fylkesstyret fullmakt til utarbeider forslag til resolusjon som kan legges fram på årsmøtet.

## Sak 11.02.20 Virksomhetsplan NJFF Møre og Romsdal 2020

Virksomhetsplanen vedtas hvert år av årsmøtet. Planen er styrets rammer for arbeidet mellom årsmøtene og beskriver de ulike innsatsområder. Planen har fokus på overordna mål, med forslag til tiltak for å nå våre mål, men ikke detaljer. Dette fordi styret skal ha handlingsrom å jobbe etter. Administrasjonen skal utarbeide et forslag til virksomhetsplan og vurdere innsatsområdene i hvert enkelt utvalgs årshjul for at årshjul og virksomhetsplan skal samsvare. Utarbeidelsen er derfor et samarbeid mellom administrasjonen og fylkesstyret. Virksomhetsplanen skal samsvare med NJFFs arbeidsprogram. Fylkessekretær har sett på sentralleddets handlingsplan for 2020 og laget et forslag til virksomhetsplan for NJFF Møre og Romsdal som er basert på denne og fylkesstyrets egne signal om viktige områder å jobbe med i 2020. Evt. andre innspill vil arbeides inn i forslag til virksomhetsplan for 2020.

## Vedtak

**Virksomhetsplanen var ikke ferdig til styremøte. Den sendes ut innen fredag 28.02 til styret. Styret får i oppgave å gå gjennom planen og eventuelt sende merknader tilbake innen mandag 02.03.**

## Sak 12.02.20 Budsjett 2020

Fylkessekretær og kasserer har på bakgrunn av erfaringer fra tidligere år, forventede inntekter og utgifter i 2020 satt opp forslag til budsjett for 2020. Budsjettet bør også samsvare med prioriteringer til fylkeslaget i virksomhetsplan for 2020. Forslag til budsjett ligger vedlagt.

Styret utarbeider budsjett som legges frem for årsmøtet. Årsmøtet skal ikke vedta budsjettet, men kun ta det til orientering.

Fylkeslaget har god økonomi og har et overskudd som kan disponeres til ønskede eller nødvendige investeringer. I 2018 hadde fylkeslaget et ønske om å gå til innkjøp av ny og større bil, noe som ikke ble realisert. Behovet var der fortsatt i 2019 da vår Ford er gammel og utslitt. På bakgrunn av dette ble det vedtatt på et enkelt styremøte før tillitsvalgtsamlingen i Fosnavågen 2019 at fylkeslaget skulle gå til innkjøp av en pickup bil med fem seter og kapell. En Toyota Hilux 2015 modell ble på bakgrunn av dette innkjøpt. Denne investeringen må tas inn i budsjett for 2020 som økt avskrivning. I tillegg vil vi få økte utgifter til forsikring som følge av dette. Andre investeringer bør også tas inn i budsjettet nå dersom vi har planer om større investeringer. Fylkessekretær har ikke andre forslag enn et ønske framsatt av leder i fiskeutvalget som ønsker at fylkeslaget går til innkjøp av ny skytesimulator med mindre og lettere våpen. Om det er rom for dette i 2020 budsjettet i tillegg til investering i ny bil må styret ta en grundig vurdering på.

## Vedtak

**Styret godkjenner budsjettforslaget med en endring om at det blir opprettet ny konto for div. kurs etc. med en portefølje på kr 60 000 for 2020. Budsjettet vil bli lagt frem for årsmøtet til orientering.**

## Sak 13.02.20 Vedtektsendringer

Da vi fra 2020 går over til å benytte autorisert revisor og går bort fra å bruke valgt revisor fra våre medlemmer, er det behov for å endre vedtektene våre. Dette gjelder §5 Fylkeslagets årsmøte, punkt 8 valg av styre og utvalgsmedlemmer og siste kulepunkt «Valg av revisor og et varamedlem for 3 år». Fylkessekretær har vært i kontakt med organisasjonskonsulenten vår på Hvalstad, Knut Erik Risvik, og fått tilbakemelding om at punktet kan tas vekk.

Fylkeslaget har som nevnt i sak 09.02.20 inngått avtale med et profesjonelt revisorkontor om revidering av regnskapet for 2019. Denne saken er en ren formalitet for at vedtektene skal stemme overens med praksis.

Vedtektsendringer skal behandles av årsmøtet (§9). Til gyldig vedtak kreves 2/3 flertall av de tilstedeværende representanter.

## Vedtak

**Styret ønsker å legge fram en sak for årsmøtet ang. vedtektsendring. §5, punkt 8, kulepunkt tre «valg av revisor og vara for 3 år» foreslås tatt vekk.**

## Sak 14.02.20 Priser til årsmøte

Denne saken har vi jobbet lenge med og det er satt ned et utvalg som skulle jobbe fram kriterier og forslag til priser. Dette arbeidet er ikke kommet i havn. Fylkessekretær har sendt forslag til medlemmene i utvalget, og da det ikke er kommet noen synspunkter foreslås følgende:

Det legges fram en sak om tildeling av priser på årsmøtet 2020. Dersom forslaget blir vedtatt vil første år det deles ut slike priser bli på årsmøtet i 2021. På denne måten vil lokalforeninger være klar over at det vil bli delt ut priser og forhåpentligvis være interessert i å sette seg selv i en slik posisjon at de kan tilfredsstille kriteriene innen neste årsmøte og på den måten være med i «kampen om en pris».

Følgende kategorier med kriterier foreslås:

* Hederspris (Årets villmarking)

Pris til en enkeltperson fra Møre og Rosmdal som i løpet av en lengre periode har / har hatt et stort engasjement i et lokalt jakt og fiskelag, fylkeslaget eller i landsstyre.

Hedersprisen kan bli gitt til en person som har gjort en flott innsats over lengre tid, i periodar med opphold i mellom eller sammenhengende.

Lokale jakt- og fiskeforeninger i Møre og Romsdal og fylkeslaget kan foreslå kandidater.

En trenger ikke sende inn forslag på samme person flere år etter hverandre, alle foreslåtte kandidater som ikke har blitt hedra med pris, blir vurdert hvert år.

Forslag på kandidater må inneholde moment for hvrfor denne personen fortjener å bli hedret. Gjerne vedlagt dokumentasjon som f.eks. avisutklipp eller lignende.

Nye forslag må sendes inn til fylkesstyret innen fastsatt frist i god tid før årsmøtet.

Prisen blir delt ut på fylkeslaget sitt årsmøte, men ikke nødvendigvis hvert år.

Heidersprisen er unik

* Barne- og ungdomspris

Prisen blir delt ut til et lokalt jakt- og fiskelag eller enkeltperson i Møre og Romsdal som har utført et godt barne- og ungdomsarbeid i laget i året som har gått.

Lokalforeningen sender inn et oppsett over h va som er gjort for barn og ungdom året før søknadsfristen. Dette kan f.eks. være faste klubbdager for ungdomsgruppa, kurs og aktiviteter mynta på barn og ungdom.

Oppsettet må sendes til fylkesstyret i god tid før årsmøtet. Fylkesstyret velger ut en vinner til barne- og ungdomsprisen ut fra skjønn, ikke nødvendigvis det laget /personen som har hatt flest aktiviteter. Styret kan vektlegge ulike moment år for år.

Prisen blir delt ut på fylkeslaget sitt årsmøte.

For begge priser gjelder følgende:

Pris: Diplom og kr. 5.000,- som brukes fritt av prisvinner i lokalforeningen sitt arbeid. Prisen blir utbetalt til prisvinneren sitt lokallag.

## Vedtak

Forslag til fylkeslagets årsmøtepriser «Hederspris» og «Barne- og ungdomsprisen» blir lagt fram som sak for årsmøtet sammen med forslag til kriterier.

## Sak 15.02.20 Permisjon Håvard - vikar

Håvard skal ha pappapermisjon fra midten av april til midten av august, inkludert ferie. I den forbindelse må vi vurdere hvordan vi løser Håvards arbeidsoppgaver i tiden han har permisjon. Vi har ulike muligheter.

* Ha et minimum av aktiviteter som faller innunder stillingen friluftsveileder og fordele disse oppgaver på fylkessekretær og styre- og utvalgsmedlemmer
* Planlegge aktiviteter som om Håvard fortsatt skal være på kontoret og ansette en vikar som kan ta seg av disse oppgavene, og som også kan ta andre oppgaver som er naturlig for friluftsveileder å ta ansvar for (planlegging av jakthøst, sekretær for ungdomsutvalg, delta i møter med Voksenopplæringsforbundet, søke midler m.m.)
* Finne nye prosjekt som kan være interessant for fylkeslaget å ta tak i når vi har mulighet å ansette en person med en kompetanse vi ønsker oss og som vi ikke har gjennom Håvard. Dette kan f.eks. være kartlegging/restaurering av sjøørretbekker dersom vi får midler fra fylkeskommunen, starte et prosjekt ang. marin forsøpling/plast/bly, eller andre prosjekt. Vi kan undersøke med høyskoler/universitet om det finnes noen studenter som kan være interessert i å jobbe for oss.
* Andre løsninger?

Dersom styret ønsker å finne en vikar så må vi også vurdere om hvor lenge denne personen skal ansettes. Dersom vi kun skal følge permisjonen til Håvard vil det si et vikariat på 15 uker. Håvard vil også ta ut ferie. Hvis vi ønsker å gi et lengre vikariat vil det si at vi får økte kostnader på lønn og må justere budsjettet ut i fra dette. Vanligvis er sommer en rolig tid for friluftsveilederen og det er ikke behov for å ha noen ansatt i juli. Men, om vi velger å ansette noen som skal jobbe med et spesielt prosjekt kan det være hensiktsmessig å ta den ekstra kostnaden dette vil si. Dersom vi får prosjektstøtte kan disse midlene være med å finansiere disse ekstra kostnadene.

Fylkessekretær og friluftseileder lager til et oppsett som viser minimum av oppgaver som er planlagt i denne perioden som legges fram for styret på styremøtet.

## Vedtak

Styret gir Åsa fullmakt til å finne en person som kan gå inn for Håvard i den perioden Håvard har permisjon i første omgang. Eventuelt kan Ole Henning og Oddbjørn ta på seg noen oppgaver dersom de får god varslingstid og at dette er ønskelig.

**EVNT.**

Kort orientering fra fylkesorganisasjons instruktøren om et 10 punkts orienteringsliste en kan bruke i fellesskap på kortere innspill til lokallaga. Lista ble delt ut til hele styret. En ønsker eventuelle innspill til punktene fra styret. En ønsker også å få lisenser på Microsoft Teams som bl.a. instruktørene kan være med å organisere. Målet er å få alle lokallag lagt inn på systemet og at dette m.a. kan nyttes til kursopplæring lokalt.

Styret var positive til orienteringen, og ønsker at tiltaket følges opp videre.

27.02.20

Leslie Bjørkelund

Sekretær for fylkesstyret